ПРАВИЛА, ПРОЦЕДУРИ И КРИТЕРИИ ЗА ОПРЕДЕЛЯНЕ НА ПРЕДСТАВИТЕЛИ НА ГРАЖДАНСКИ ОРГАНИЗАЦИИ В КОНСУЛТАТИВНИ ОРГАНИ

# Раздел I. Общи положения

**Чл. 1.** **(1)** Тези правила уреждат общите положения, реда и условията за определяне на:

**1.** представители на граждански организации в консултативни органи, създадени към централен орган на изпълнителната власт, в чийто състав е предвидено участие на представители на граждански организации;

**2.** независими експерти в работата/състава на консултативни органи.

**(2)** Правилата се прилагат, доколкото в акта за създаването на съответния консултативен орган или правилника за дейността му не е установено друго.

**(3)** Правилата не се прилагат за определяне на представители в консултативни органи, чрез които се осъществява социалния диалог.

**Чл. 2. (1)** Гражданските организации, които могат да определят свои представители в консултативни органи, следва да имат отношение към дейността на съответния орган.

**(2)** В съответствие с акта за създаването на съответния консултативен орган, представителите на граждански организации могат да бъдат членове и/или наблюдатели.

**(3)** Представителите на граждански организации в консултативен орган се определят за срок от 4 години, освен ако в акта за създаване на консултативния орган не е предвидено друго.

**(4)** Представителите на граждански организации не получават възнаграждение за участието си в работата на консултативния орган.

**Чл. 3. (1)** Граждански организации, които имат отношение към дейността на конкретен консултативен орган, в чийто състав е предвидено участие на представители на граждански организации, могат да заявят своя интерес към работата на консултативния орган до неговия ръководител.

**(2)** Ръководителят на консултативен орган или определено от него лице/звено води публичен регистър на организациите, заявили интерес към работата на консултативния орган, който е свободно достъпен чрез интернет страницата на съответната институция и чрез Порталa за консултативните съвети – <http://saveti.government.bg>.

**Чл. 4. (1)** Принципите за определяне на гражданските организации, които могат да излъчат свои представители в консултативни органи са:

**1.** върховенство на обществения интерес;

**2.** съответствие с целите на съответния консултативен орган;

**3.** публичност и прозрачност на всички етапи от процедурата за определяне на представителите на граждански организации в консултативните органи;

**4.** равнопоставеност на гражданските организации при участие в процедура за определяне на техни представители в консултативни органи.

**5.** автономност на гражданските организации при определяне на кандидатите за участници в консултативните органи;

**6.** насърчаване партньорството между гражданските организации;

**7.** предварително обявяване на сферите на дейност и интереси на гражданските организации и на кандидатите за участници в консултативните органи.

**(2)** Принципите по т. 1-4 и 7 се прилагат съответно и при определяне на независимите експерти в работата/състава на консултативни органи.

**Чл. 5.** При определяне или при обновяване на състава на консултативни органи, в чийто състав е предвидено участие на представители на граждански организации, се провежда публично оповестена процедура за определяне на представители на граждански организации в консултативни органи, която включва:

**1.** подбор на граждански организации, имащи отношение към дейността на съответния консултативен орган, които съвместно да определят свой или свои представители в него;

**2.** определяне на представител/и на организациите по т. 1 в съответния консултативен орган.

# Раздел II. Критерии за определяне на представители на граждански организации в консултативни органи

**Чл. 6.** Лицата, определени като представители на граждански организации в консултативни органи следва да отговарят на изискванията, определени в акта за създаване на съответния консултативен орган или правилника за дейността му, а ако такива не са предвидени – на предвидените в този раздел критерии.

**Чл. 7. (1)** Гражданските организации, които могат да излъчват представители в съответния консултативен орган следва да:

**1.** са регистрирани по Закона за юридическите лица с нестопанска цел за осъществяване на дейности в обществена полза или да са признати като представителни организации, по ред определен в нормативен акт;

**2.** са спазвали изискванията по чл. 40, ал. 2 и 3 от Закона за юридическите лица с нестопанска цел;

**3.** няматзадължения към държавата или към общината по седалище на организацията, установени с влязъл в сила акт на компетентен орган;

**4.** притежават най-малко 3 години опит в изпълнение на дейности в областта на компетентност на съответния консултативен орган.

**(2)** Ръководителят на консултативният орган може мотивирано да определи и допълнителни критерии за организациите по ал. 1, като:

**1.** участие в мрежи на граждански организации и/или в международни организации;

**2.** опит в разработване, изпълнение, мониторинг и оценка на стратегически или програмни документи и/или проекти, и/или инициативи;

**3.** утвърден опит в комуникацията и/или защита, и/или изразяването на интересите на физически и/или юридически лица, регулирането на чиято дейност е включено в обхвата на компетентност на съответния консултативен орган;

**4.** опит в участие в консултативни органи.

**(3)** Гражданските организации по ал. 1 не могат да членуват в организации, признати за представителни организации, по ред определен в нормативен акт.

**(4)** Гражданските организации по ал. 1 не могат да бъдат свързани лица.

**Чл. 8. (1)** Гражданските организации, участващи в процедура за определяне на свои представители в консултативни органи, представят информация за своя правен статут, предмет на дейност и капацитет, както следва:

**1.** наименование на организацията и Единен идентификационен код (ЕИК) на регистрацията в Търговския регистър и регистъра на юридическите лица с нестопанска цел;

**2.** уставни цели и дейности на организацията, както и тяхното съответствие с предмета на дейността на съответния консултативен орган;

**3.** капацитет на организацията, включващ:

**а)** описание на предходен опит;

**б)** човешки ресурси, в т.ч. членски състав, ако е приложимо; численост на персонала на организацията; численост на доброволците, които организацията може да мотивира и мобилизира;

**в)** опит в участие в консултативни органи.

**4.** друга информация, съобразно определените критерии.

**(2)** Информацията по ал. 1 се представя чрез заявление за участие, по образец, утвърден от ръководителя на съответния консултативен орган.

**Чл. 9. (1)** За представител на граждански организации в консултативен орган може да бъде определено лице, което:

**1.** не е осъждано за престъпление с влязла в сила присъда, освен ако е реабилитирано;

**2.** има минимум 3 години опит в сферата на компетентност на съответния консултативен орган;

**3.** е член на върховен орган или на управителен орган, или е в договорни отношения с някоя от организациите, които го предлагат.

**(2)** Съответствието с изискванията по ал. 1 се удостоверява с декларация.

**(3)** Критериите по ал. 1, т. 1 и 2, се прилагат съответно и за независимите експерти, които се включват в работата на консултативни органи, освен ако в акта за създаване на консултативния орган или правилника за дейността му не е предвидено друго.

# Раздел III. Процедури за определяне на представители на граждански организации в консултативни органи

**Чл. 10.** За определяне на представители на граждански организации в състава на консултативен орган се провежда публична процедура, включваща:

**1.** откриване на процедурата за определяне на представители на граждански организации в консултативния орган;

**2.** заявяване на интерес от граждански организации, които имат интерес от участие при определянето на представители в консултативни органи;

**3.** определяне на гражданските организации, които отговарят на критериите за излъчване на представител/и в консултативния орган;

**4.** определяне на представител/и на гражданските организации по т. 2 в консултативния орган;

**5.** издаване/приемане на акт за включване на представителя/ите на гражданските организации в консултативния орган.

**Чл. 11. (1)** Откриването на процедурата за определяне на представители на граждански организации в консултативния орган се оповестява чрез публикуване покана за заявяване на интерес към граждански организации. Поканата се публикува едновременно на интернет страницата на съответната администрация и на Портала за консултативните съвети. Поканата се изпраща и до организациите, вписани в регистъра по чл. 3, ал. 2.

**(2)** Поканата по ал. 2 съдържа:

**1.** наименование на консултативния орган, неговите цели и области на компетентност;

**2.** информация за състава на консултативния орган, включително предвидения брой представители на граждански организации;

**3.** критериите за подбор на граждански организации, които ще излъчат свой/и представител/и в съответния консултативен орган;

**4.** изисквания към представителя/ите на гражданските организации в съответния консултативен орган;

**5.** сроковете за провеждане на процедурата;

**6.** адрес за подаване на писмени заявления за участие, както и електронен адрес за подаване на заявления за участие по електронен път;

**7.** друга подходяща информация.

**(3)** Срокът за заявяване на интерес от гражданските организации не може да бъде по-кратък от 15 работни дни от датата на публикуване на поканата.

**Чл. 12. (1)** Граждански организации могат да заявят интерес за участие в процедурата чрез подаване на заявление за участие по чл. 8, ал. 2.

**(2)** Начинът за подаване на заявлението за участие се избира от съответната организация.

**Чл. 13. (1)** В срок до 10 работни дни след изтичането на срока по чл. 11, ал. 3 ръководителят на консултативния орган определя гражданските организации, които отговарят на определените критерии.

**(2)** Ръководителят на консултативния орган уведомява гражданските организации, участвали в процедурата за резултатите по ал. 1 и мотивите за тях.

**(3)** Организациите, за които е установено, че не отговарят на определените критерии могат, в срок до 5 работни дни от уведомяването да правят възражения до ръководителя на консултативния орган.

**(4)** След разглеждане на възраженията се изготвя списък на гражданските организации, които отговарят на определените критерии, съгласно целта и областите на компетентност на консултативния орган. Списъкът се публикува по реда на чл. 11, ал. 1.

**(5)** Ръководителят на консултативния орган уведомява писмено гражданските организации по ал. 4 и отправя покана за излъчване на представител/и в консултативния орган.

**(6)** Срокът за излъчване на представител/и в консултативния орган се съгласува между ръководителя на консултативния орган и гражданските организации по ал. 1, който не може да бъде по-малък от 15 работни дни.

**Чл. 14. (1)** Гражданските организации по чл. 13, ал. 4 съвместно определят процедура за излъчване на представител/и в консултативния орган.

**(2)** Процедурата по ал. 1 следва да бъде в съответствие с принципите по чл. 4 и да включва, най-малко:

**1.** ред и условия за номиниране на кандидати за представител/и в консултативния орган;

**2.** ред и условия за определяне на представител/и в консултативния орган.

**(3)** Процедурата по ал. 2 следва да бъде представена за информация на ръководителя на консултативния орган, който може да поиска промяна на процедурата преди нейното прилагане, на основание принципите по чл. 4.

**(4)** Процедурата по ал. 3 се публикува по реда на чл. 11 ал. 1, а при възможност и на интернет страниците на гражданските организации по чл. 13, ал. 4.

**(5)** Излъчването на представител/и на гражданските организации по чл. 13, ал. 4 в консултативния орган се осъществява в съответствие с определената процедура и се протоколира. При провеждането на процедурата може да присъства представител на ръководителя на консултативния орган.

**(6)** Протоколът за излъчването на представител/и на гражданските организации по чл. 13, ал. 4 следва да съдържа описание на начина прилагане на определената процедура, участниците, предложените кандидати, резултатите от процедурата и името/имената за излъчения, респективно излъчените представител/и. Протоколът се подписва от официалните представители на гражданските организации по чл. 13, ал. 4 или от упълномощени от тях лица.

**(7)** Протоколът по ал. 6 се представя на ръководителя на консултативния орган и се публикува по реда на ал. 4. Към протокола се прилагат автобиография и декларация по чл. 9, ал. 2 за определения/ите представител/и на гражданските организации по чл. 13, ал. 4.

**Чл. 15. (1)** Въз основа на документите чл. 14, ал. 7, определеният, респективно определените представител/и на гражданските организации по чл. 13, ал. 4 се включва/т в състава на консултативния орган.

**(2)** Актът по ал. 1 се публикува на интернет страницата на съответната администрация и на Портала за консултативните съвети.

**Чл. 16. (1)** В случай, че в срока по чл. 11, ал. 3 не са получени заявления за участие от граждански организации или е получено само едно заявление, или всички организации, подали заявление за участие, не отговарят на изискванията, ръководителят на консултативния орган удължава срока за подаване на заявления за участие.

**(2)** Ръководителят на консултативния орган може да проведе консултации с организации, вписани в регистъра по чл. 3, ал. 2, както и с други организации, имащи отношение към дейността на консултативния орган.

**Чл. 17.** При липса на съгласие за излъчване на представител/и, организациите по чл. 13, ал. 4 информират за това ръководителя на консултативния орган.

**Чл. 18. (1)** В случаите по чл. 17, ръководителят на консултативния орган след консултации с организациите по чл. 13, ал. 4 може да поиска от тях да предложат кандидат/и, отговарящ/и на изискванията по чл. 9, ал. 1 за представител/и в консултативния орган.

**(2)** Предложението по ал. 1 включва акт на съответния орган наорганизацията по чл. 13, ал. 4, автобиография и декларация по чл. 9, ал. 2 на предложения/ите кандидат/и за представител/и в консултативния орган.

**(3)** Двеили повече организации по чл. 13, ал. 4 могат да излъчат едно и също лице за представител в консултативния орган.

**(4)** В случаите по ал. 3 за представител се определя лицето, излъчено от най-голям брой организации.

**(5)** В случай, че две или повече лица имат равен брой номинации, представителят в консултативния орган се определя с жребий измежду тях.

**(6)** Актът за определяне на представител/и на гражданските организации по чл. 13, ал. 4 се публикува на интернет страницата на съответната администрация и на Портала за консултативните съвети.

**Чл. 19.** Ръководителят на консултативния орган може съгласувано с организациите по чл. 13, ал. 4 да приложи процедурата по чл. 18 без да се прилагат разпоредбите на чл. 14 и 15.

**Чл. 20.** **(1)** Процедурите по този раздел се прилагат съответно и при определяне на:

**1.** резервни представители на гражданските организации по чл. 13, ал. 4 в консултативния орган;

**2.** представители на академичната общност – Българската академия на науките, Селскостопанската академия и висшите училища.

**(2)** Лицата по ал. 1, т. 1 се определят едновременно със съответните титуляри.

**Чл. 21.** **(1)** Представител на гражданските организации по чл. 13, ал. 4 може да прекрати участието си в консултативния орган по собствено желание.

**(2)** Гражданските организации по чл. 13, ал. 4 могат да оттеглят свой представител в консултативен орган по реда, по който той е излъчен.

**(3)** Ръководителят на консултативен орган може да поиска от гражданските организации по чл. 13, ал. 4 да оттеглят свой представител, когато същият без уважителни причини, не е участвал в повече от две поредни заседания на органа, както и когато е констатирано нарушение на правилата за работа на консултативния орган.

**(4)** В случаите по ал. 1-3 гражданските организации по чл. 13, ал. 4 съгласуват с ръководителя на консултативния орган процедурата за определяне на друг представител в консултативния орган.

# Раздел IV. Определяне на независими експерти в работата/състава на консултативни органи

**Чл. 22.** **(1)** В случаите, когато актът за създаване на консултативен орган или правилника за дейността му предвижда включване в състава на органа на независим/и експерт/и и не е определена конкретна процедура за това, се прилага предвидената в този раздел процедура.

**(2)** Независим експерт е лице, което притежава експертни знания и професионален опит, свързани с областите на компетентност на консултативния орган.

**(3)** Независимият експерт участва в дейността на консултативния орган в лично качество.

**Чл. 23.** Процедурата за определяне на независим/и експерт/и в състава на консултативен орган, включва:

**1.** откриване на процедурата за определяне на независим/и експерт/и в консултативния орган;

**2.** заявяване на интерес от заинтересованите лица;

**3.** определяне на лицата, които отговарят на изискванията за участие в консултативния орган;

**4.** издаване/приемане на акт за включване на независимия експерт в състава на консултативния орган.

**Чл. 24. (1)** Откриването на процедурата за независим/и експерт/и в състава на консултативен орган се оповестява чрез публикуване покана за заявяване на интерес от заинтересованите лица. Поканата се публикува на интернет страницата на съответната администрация и на Портала за консултативните съвети.

**(2)** Поканата по ал. 1 съдържа:

**1.** наименование на консултативния орган, неговите цели и области на компетентност;

**2.** информация за състава на консултативния орган, включително предвидения брой независими експерти;

**3.** изисквания към експертните знания и професионалната компетентност на кандидатите;

**4.** срок за провеждане на процедурата;

**5.** адрес за подаване на писмени заявления за участие, както и електронен адрес за подаване на заявления за участие по електронен път;

**6.** друга подходяща информация.

**(3)** Срокът за заявяване на интерес от заинтересованите лица не може да бъде по-кратък от 15 работни дни от датата на публикуване на поканата.

**Чл. 25. (1)** Заинтересованите лица могат да заявят интерес за участие в процедурата чрез подаване на заявление за участие, по образец утвърден от ръководителя на съответния консултативен орган.

**(2)** Начинът за подаване на заявлението за участие се избира от заинтересованото лице.

**(3)** Кандидатите могат да бъдат подкрепени от организации, вписани в Регистъра на научната дейност, с предмет на дейност в областта на компетентност на консултативния орган.

**Чл. 26. (1)** В срок до 10 работни дни след изтичането на срока по чл. 24, ал. 3 ръководителят на консултативния орган определя лицата, които отговарят на изискванията участие в консултативния орган.

**(2)** Ръководителят на консултативния орган уведомява лицата, участвали в процедурата за резултатите по ал. 1.

**(3)** Лицата, за които е установено, че не отговарят на определените изисквания, могат в срок до 5 работни дни от уведомяването да правят възражения до ръководителя на консултативния орган.

**(4)** След разглеждане на възраженията се изготвя списък на лицата, които отговарят на определените изисквания, съгласно целта и областите на компетентност на консултативния орган. Списъкът се публикува по реда на чл. 11, ал. 1.

**(5)** Ръководителят на консултативния орган определя за участник/участници в консултативния орган експерта/експертите, притежаващ/и най-значителни постижения и/или професионален опит в областите на компетентност на консултативния орган.

**(6)** Актът по ал. 5 се публикува на интернет страницата на съответната администрация и на Портала за консултативните съвети.

**Чл. 27.** Процедурата по този раздел може да се прилага съответно и за привличане на външни експерти в работни групи за изпълнение на конкретни задачи.

# Раздел V. Регистър на организациите, заявили интерес към дейността на консултативни органи

**Чл. 28. (1)** В профила на съответния консултативен съвет в Портала за консултативните съвети се създава регистър на организациите, заявили интерес към дейността на конкретни консултативни органи, в който се вписват всички желаещи организации.

**(2)** Включените в Регистъра по ал. 1 организации получават по електронна поща предварителна информация за дневния ред на заседанията на консултативните органи, към чиято дейност са заявили интерес.

## Допълнителна разпоредба

**§ 1.** По смисъла на тези правила:

**1.** "Консултативен орган" е съвет по смисъла на чл. 21, чл. 45, ал. 2, чл. 47, ал. 8 и чл. 54, ал. 8 от Закона за администрацията, както и други аналогични органи, създадени със специален закон, в чийто състав е предвидено участие на неправителствени организации, имащи отношение към дейността на съответния съвет, включително обществените съвети, създадени към орган на изпълнителната власт.

**2.** "Гражданска организация" е юридическо лице, регистрирано по Закона за юридическите лица с нестопанска цел за осъществяване на дейности в обществена полза.

**3.** "Свързани лица" са:

**а)** лицата, в чийто управителен орган участва едно и също юридическо или физическо лице;

**б)** лицата, в чийто върховен орган участва едно и също юридическо или физическо лице, което може да наложи или възпрепятства вземането на решения;

**в)** лицата, едното от които притежава пряко или косвено или по силата на споразумение с друго лице повече от половината от гласовете във върховния орган на друго лице;

**г)** лицата, едното от които има възможност да определя пряко или непряко повече от половината от членовете на управителния или върховния орган на друго лице;

**д)** лицата, едното от които може по друг начин да упражнява решаващо влияние върху вземането на решения във връзка с дейността на юридическото лице.

## Заключителна разпоредба

**§ 2.** Правилата се приемат във връзка с чл. 21, ал. 5 от Закона за администрацията.